**Hosťovské prednášky na Gréckokatolíckej teologickej fakulte**

**Komunikácia – dezinformácia – klamstvo – ekológia**

**V druhom týždni letného semestra sme na Katedre systematickej teológie Gréckokatolíckej teologickej fakulty PU Prešove privítali dr hab Michała Wyrostkiewicza, prof. KUL a Sac. Dr. Wojciecha Iwanickiego z Lublina. Obaja v rámci hosťovského prednáškového pobytu prednášali pre študentov GTF.**

Katedra systematickej teológie GTF dňa 22. februára 2024 zorganizovala v rámci letného semestra 2023/2024 hosťovský prednáškový pobyt pre dr hab Michała Wyrostkiewicza, prof. KUL z Katolickiego Uniwersytetu Lubelskiego Jana Pawła II v Lubline a Sac. Dr. Wojciecha Iwanickiego, taktiež z Lublina.

V prvej časti, pre záujemcov z radov študentov bakalárskych i magisterských študijných programov realizovaných na GTF, prof. Wyrostkiewicz predniesol, v rámci predmetu Morálna teológia, prednášku na tému *Klamstvo – ohrozenie života spoločenského i osobného*. V nej poukázal na nebezpečenstvo klamstva pre spoločenský i osobný život. Zdôraznil, že klamstvo je samo o sebe vnútorne zlé a preto nie je nikdy dovolené. Keďže klamstvo je porušením čnosti pravdovravnosti, stáva sa tak skutočným násilím spáchanom na blížnom. V závere svojho vystúpenia prednášajúci predstavil princípy na rozlíšenie klamstva od manipulácie.

Doktor Iwanicki voľne nadviazal na obsah prednášky prof. Wyrostkiewicza a poslucháčom prezentoval nebezpečenstvo klamstva v manželstve. V obsahu svojej témy pod názvom *Komunikácia a dezinformácia v manželskom spolužití* predostrel riešenie, ako vyjsť z klamstva a dezinformácií, práve cez komunikáciu v *communio personarum* – vo vzájomnom spoločenstve. Citujúc Jána Pavla II. došiel k záveru, že „byť osobou na obraz a podobu Boha zahŕňa aj pravdivú existenciu vo vzťahu k druhému 'ja'“.

V druhej časti, prof. Wyrostkiewicz predniesol, v rámci predmetu Ekologická výchova, prednášku na tému *„Ekleziálna“ ekológia*. V nej pertraktoval, že starostlivosť o prírodu je morálnou povinnosťou človeka. Vyplýva zo života podľa čností: viery, lásky a nádeje. Vďaka nim si človek uvedomuje, že projektantom a Stvoriteľom sveta je Boh a svet je jeho darom človeku. Úcta a láska k Stvoriteľovi sa prejavuje rešpektovaním a starostlivosťou o jeho stvorenie. Láska k iným ľuďom mobilizuje, aby im umožnila žiť v priateľských prírodných podmienkach. Príroda teda nie je partnerom v láske k človeku, ale je záležitosťou lásky k Bohu a ľuďom. Pre kresťana má ekologická zodpovednosť vždy osobný rozmer. Zároveň je výrazom jeho života v Cirkvi a s Cirkvou. Preto môžeme hovoriť o „ekleziálnej“ ekológii.

Prítomní sa v diskusii zhodli na tom, že prednášky ich obohatili o nové, doposiaľ nepoznané. Študenti odchádzali z prednášok obohatení o nové poznatky a povzbudení do ďalšieho štúdia. Dané podujatie bolo realizované v rámci riešenia grantového projektu KEGA 030PU-4/2022 *Tvorba materiálov pre vysokoškolské štúdium relevantných etických hodnôt so zameraním na všestranný a trvalý rozvoj spoločnosti*.

autor: prof. ThDr. Marek PETRO, PhD., vedúci Katedry systematickej teológie na GTF

foto: Jana Lukáčová